|  |  |  |
| --- | --- | --- |
| **בנק ישראל**דוברות והסברה כלכלית | C:\Users\u34r\AppData\Local\Microsoft\Windows\INetCache\Content.Word\logo_70.png | ‏ירושלים, ‏י"ח אדר, תשפ"ה‏18 מרץ, 2025 |

הודעה לעיתונות:

**בנק ישראל זכה בפרס המגזין הבינלאומיCentral Banking לשנת 2025**

המגזין הבינלאומי"Central Banking" [הודיע](https://www.centralbanking.com/awards/7972276/communications-initiative-bank-of-israels-equalizer) כי בעקבות תהליכי הנגשת המידע הבנקאי לציבור שקידם בנק ישראל בשנים האחרונות, זכה הבנק בפרס המגזין לשנת 2025 בקטגוריית communication.

**נגיד בנק ישראל, פרופ' אמיר ירון**: "הזכייה מהווה נדבך נוסף בהכרה הבינלאומית לה זוכה בנק ישראל ומשקפת את היוזמות החדשניות של הבנק, שמתבטאות גם בפרסום מידע בנקאי עשיר ורלוונטי ברמת הבנק הבודד. פרסום המידע ההשוואתי מסייע לחיזוק כוחו של הלקוח וליכולת לקבל החלטה מושכלת, לאחר בחינת מכלול הנתונים באופן פשוט, נגיש ונוח ובכך מגביר את התחרות במערכת הבנקאית. אני מודה לצוותים המקצועיים בבנק על העבודה החשובה בנושא זה".

התהליכים שהוביל הבנק בשנים האחרונות כרקע לזכייה:

כחלק מהרפורמות הצרכניות הרבות שקידם בנק ישראל בשנים האחרונות, קודמו כלים שונים להגברת השקיפות והנגשה של מידע בנקאי, גם ברמת הבנק הבודד, באמצעות "דשבורד אינטרנטי" לציבור הרחב. המידע הבנקאי מופיע בשפה נגישה ופשוטה להבנה ובתצורה ידידותית ככל הניתן. פרסומי ה"דשבורדים" החלו כבר ב-2022 במקביל לתהליך עליית הריבית, כך שכבר בחודש אוקטובר 2022 החל הפיקוח על הבנקים להנגיש לראשונה מידע השוואתי על שיעורי הריביות, במטרה לשפר את היכולת של הציבור הרחב להשוות בין מוצרי הפיקדונות והאשראי של הבנקים השונים. בשנת 2023, הורחב פרסום נתוני שיעורי הריביות גם לנתוני עו"ש ונתונים על הפעילות בכרטיסי אשראי. במהלך שנה זו הושקו גם דשבורד דוחות כספיים ודשבורד השוואת ריביות על משכנתאות. לקראת סוף שנת 2023, הושק באתר בנק ישראל מיזם "[קו המשווה](https://www.boi.org.il/information/bank-paymnts/financial-education/campaigns/boi-equator/)" המאגד את הכלים המספקים מידע השוואתי וכן מדריכים וכלים שונים לשימוש הציבור. בסוף שנת 2024 הושק כלי השוואה חדש המאפשר גם צפייה בתוצאות סקרי שביעות הרצון של הבנקים, איתור מיקומם של סניפים ומכשירי ATM וכן מידע בנקאי השוואתי נוסף העוסק בגובה העמלות ושיעורי הריביות.

יצוין כי הרחבת המיזם ושקיפות הנתונים נעשית תוך שימת לב לתגובות הציבור, לצרכים העולים מן השטח ולסביבה המשתנה. בנימוקי הפרס, השופטים ציינו לטובה גם את כוונת בנק ישראל להמשיך ולפתח נושאים אלו גם בעתיד.